**កម្ពុជា ៖ “​ការទទួលស្គាល់ដោយច្បាប់​ចំពោះគ្រួសារអ្នកស្រឡាញ់ភេទដូចគ្នា
គឺជាគន្លឹះ​នៃសមាហរណកម្មក្នុងសង្គម” យោងតាមអ្នកជំនាញរបស់អង្គការសហប្រជាជាតិ**

ទីក្រុងហ្សឺណែវ (ថ្ងៃទី ២០ ខែមករា ឆ្នាំ ២០២៣) –កម្ពុជា​មានឧបករណ៍គ្រប់គ្រាន់ ដើម្បី​ជំរុញវឌ្ឍនភាពឆ្ពោះទៅរក​សមាហរណកម្មពេញលេញ​នៃអ្នកស្រឡាញ់ភេទដូចគ្នាទៅក្នុងគ្រប់វិស័យ​ទាំងអស់នៃសង្គម ដើម្បីធានាការពារពួកគេ​ពីអំពើហិង្សា និងការរើសអើង យោងតាមប្រសាស៍របស់អ្នកជំនាញអង្គការសហប្រជាជាតិ ជំរុញឱ្យអាជ្ញាធរទទួលស្គាល់គ្រួសារអ្នកស្រឡាញ់ភេទដូចគ្នាស្របច្បាប់ ដើម្បីធានាឱ្យមានសមាហរណកម្មសង្គម។

លោក វិកទ័រ ម៉ាឌ្រីហ្គាល់ បូឡូ (Victor Madrigal-Borloz) អ្នកជំនាញឯករាជ្យរបស់អង្គការសហប្រជាជាតិទទួលបន្ទុកកិច្ចការពារប្រឆាំងអំពើហិង្សា និងការរើសអើងដោយផ្អែកលើនិន្នាការផ្លូវភេទ និងអត្តសញ្ញាណយេនឌ័រ បានបង្ហាញ[សេចក្តីស](https://www.ohchr.org/sites/default/files/documents/issues/sexualorientation/cfi-visitcambodia/2023-01-19/Cambodia-End-of-mission-statement_IE-SOGI-20Jan2023-Khmer.docx)ន្និដ្ឋានរបស់លោកនៅចុងបញ្ចប់នៃដំណើរទស្សនកិច្ចរយៈពេល ១០ ថ្ងៃ នៅរាជធានីភ្នំពេញ  ខេត្តសៀមរាប និងបាត់ដំបង ។

“ដោយគ្មានករណីលើកលែង ភ្នាក់ងាររដ្ឋដែលខ្ញុំបានធ្វើការសន្ទនាជាមួយ បានទទួលស្គាល់ពីដើមដំបូងថា ភាពចម្រុះនៃនិន្នាការផ្លូវភេទ និងអត្តសញ្ញាណយេនឌ័រ គឺជាចរិតលក្ខណៈមួយរបស់មនុស្សជាតិ ហើយថា ប្រជាពលរដ្ឋកម្ពុជាទាំងអស់ រួមទាំងសមាជិកនៃសហគមន៍អ្នកស្រឡាញ់ភេទដូចគ្នាផងដែរ គឺជាសមាជិកដ៏មានតម្លៃនៅក្នុងសង្គម ដែលមានសិទ្ធិរស់នៅប្រកបដោយសេរីភាព និងសមភាព” យោងតាមប្រសាសន៍របស់ លោក ម៉ាឌ្រីហ្គាល់ បូឡូ។

“នៅមុននិងក្នុងអំឡុងពេលដំណើរទស្សនកិច្ចរបស់ខ្ញុំ ខ្ញុំមិនបានទទួលព័ត៌មានណាមួយអំពីអំពើហិង្សាលើរាងកាយទ្រង់ទ្រាយធំ ឬជាលក្ខណៈប្រព័ន្ធទៅលើក្រុមប្រជាពលរដ្ឋដែលខ្ញុំបានជួបនិយាយជាមួយ ឬមនុស្សដែលពួកគេបានស្គាល់នោះឡើយ ។ ខ្ញុំ​ក៏​កត់​សម្គាល់ឃើញផង​ដែរ​ថា ប្រទេស​កម្ពុជា​មិន​មាន​ច្បាប់​ដែល​ដាក់ទោសលើ​និន្នាការផ្លូវ​ភេទ ឬ​អត្តសញ្ញាណ​យេនឌ័រនោះទេ ។ នេះពិតជា​បាន​ផ្តល់​ដល់ខ្ញុំនូវចំណុចចាប់ផ្តើមដែលជាការលើក​ទឹក​ចិត្ត​មួយ​” ​នេះបើយោងតាមប្រសាសន៍របស់អ្នកជំនាញឯករាជ្យ។

នៅក្នុង​អំឡុងដំណើរ​ទស្សនកិច្ច​ក្នុងប្រទេសកម្ពុជា លោក​បាន​ជួប​ជាមួយ​តំណាង​រដ្ឋាភិបាលនៅ​ថ្នាក់​ជាតិ និង​ថ្នាក់​ខេត្ត អង្គការ​សង្គម​ស៊ីវិល និង​អ្នក​ស្រឡាញ់​ភេទ​ដូចគ្នា​ចំនួនជាង​មួយ​រយ​នាក់ ដែល​បាន​ចែករំលែក​បទពិសោធន៍​ជីវិតរបស់ពួកគេ​ជាមួយ​លោក ។

ភ័ស្តុតាងដែលបានបង្ហាញដល់អ្នកជំនាញឯករាជ្យ បានធ្វើឱ្យលោកសន្និដ្ឋានថា អំពើហិង្សា និងការរើសអើងប្រឆាំងនឹងអ្នកស្រឡាញ់ភេទដូចគ្នា មានប្រភពចេញពីរង្វង់គ្រួសារ ហើយបន្ទាប់មក រីករាលដាលដល់ជីវិតនៅក្នុងសាលារៀន ការងារ និងនៅពេលទៅទទួលសេវាសុខភាព ។ កង្វះខាតទិន្នន័យ ធ្វើឱ្យមានការលំបាកក្នុងការវិភាគបញ្ហាប្រឈមដែលអ្នកស្រឡាញ់ភេទដូចគ្នាជួបប្រទះ និងការដាក់ចេញនិងអនុវត្តវិធានការដើម្បីដោះស្រាយបញ្ហាទាំងនេះ ។ លោក ម៉ាឌ្រីហ្គាល់ បូឡូ បានផ្តល់អនុសាសន៍ឱ្យមានការដាក់ចេញនូវវិធានការជាបន្តបន្ទាប់ រួមទាំងការអង្កេតស្ទង់មតិ និងការប្រមូលទិន្នន័យ និងបានស្នើឡើងថា ការចូលរួមដោយពេញលេញរបស់សហគមន៍ពាក់ព័ន្ធ និងអង្គការសង្គមស៊ីវិលក្នុងការរៀបចំបង្កើត ការអនុវត្ត និងការវាយតម្លៃគោលនយោបាយសាធារណៈ គឺជាផ្នែកមួយដែលមិនអាចខ្វះបាននៃវិធានការទាំងនេះ ។

សក្ខីកម្មដែលអ្នកជំនាញឯករាជ្យរបស់អង្គការសហប្រជាជាតិបានទទួល បង្ហាញថានៅក្នុងបរិបទកម្ពុជា សហគមន៍មូលដ្ឋានបានកំណត់ការទទួលស្គាល់ផ្លូវច្បាប់ចំពោះគ្រួសាររបស់អ្នកស្រឡាញ់ភេទដូចគ្នា ជាគន្លឹះបរិយាប័ន្នសង្គម ។ កត្តានេះ​មាន​ទំនាក់ទំនង​ជាក់លាក់​ចំពោះគុណ​តម្លៃ​ដែលដក់ជាប់​យ៉ាងជ្រៅ ​ដែល​ពង្រឹង​ចំណងមេត្រី​គ្រួសារ និង​ការ​គោរព​និង​សាមគ្គីភាពអន្តរជំនាន់ ​ជា​ផ្នែក​មួយ​នៃ​ការ​ទទួល​ស្គាល់​តម្លៃ​ខ្លួន​ឯង និង​ទំនួល​ខុស​ត្រូវ​ក្នុងសង្គម ។

លោក ម៉ាឌ្រីហ្គាល់ បូឡូ បានមានបញ្ជាក់ថា “ខ្ញុំសូមលើកទឹកចិត្តឱ្យរដ្ឋ ធ្វើឱ្យមានវឌ្ឍនភាពឆាប់រហ័សនៅក្នុងរបៀបវារៈនេះ ដែលជំរុញដោយសហគមន៍កម្ពុជា ផ្អែកលើមូលដ្ឋានច្បាស់លាស់ដែលឆ្លុះបញ្ចាំងពីតថភាពនៃជីវិត និងសេចក្តីត្រូវការរបស់ពួកគេ ស្របតាមការប្តេជ្ញាចិត្ត​ជាចម្បងចំនួនបីដែលកម្ពុជាបានធ្វើឡើងចាប់តាំងពីឆ្នាំ ២០១៩ ពោលគឺ ៖ ការទទួលស្គាល់គ្រួសារអ្នកស្រឡាញ់ភេទដូចគ្នាតាមរយៈការទទួលស្គាល់តាមផ្លូវច្បាប់នៃអាពាហ៍ពិពាហ៍អ្នកស្រឡាញ់ភេទដូចគ្នា ការទទួលស្គាល់តាមផ្លូវច្បាប់នៃអត្តសញ្ញាណយេនឌ័រ និងការអនុម័តច្បាប់គ្រប់ជ្រុងជ្រោយប្រឆាំងការរើសអើង ។”

ចប់

***លោក វិកទ័រ ម៉ាឌ្រីហ្គាល់ បូឡូ****(ជនជាតិកូស្តារីកា)**បានទទួលតួនាទីជា*[*អ្នកជំនាញ​ឯករាជ្យរបស់អង្គការសហប្រជាជាតិទទួលបន្ទុកកិច្ចការពារប្រឆាំងអំពើហិង្សានិងការរើសអើងផ្អែកលើនិន្នាការភេទនិងអត្តសញ្ញាណយេនឌ័រ*](https://www.ohchr.org/EN/Issues/SexualOrientationGender/Pages/Index.aspx) *នៅថ្ងៃទី ១ ខែមករា ឆ្នាំ ២០១៨ ។ លោកមានអាណត្តិគ្របដណ្តប់លើប្រទេសទាំងអស់ ហើយទើបតែទទួលបានការតែងតាំងជាថ្មីក្នុងពេលថ្មីៗនេះតាមរយៈសេចក្តីសម្រេចរបស់ក្រុមប្រឹក្សាសិទ្ធិមនុស្ស ៥០/១០ ។ លោក វិកទ័រ ម៉ាឌ្រីហ្គាល់ បូឡូ គឺជាអ្នកស្រាវជ្រាវគោចរជាន់ខ្ពស់ Eleanor Roosevelt**នៅឯ​​កម្មវិធីសិទ្ធិមនុស្សនៃសាលា​ច្បាប់ហ៉ាវើដ ។ រហូតដល់ខែមិថុនា ឆ្នាំ ២០១៩ លោក​បាន​បំពេញតួនាទីជាអគ្គលេខាធិការក្រុមប្រឹក្សាស្តារ​អន្តរជាតិ​សម្រាប់ជនរងគ្រោះដោយអំពើទារុណកម្ម (IRCT) ។ ក្នុងនាមជាសមាជិក​មួយរូបនៃអនុគណៈកម្មាធិការសហប្រជាជាតិទប់ស្កាត់ទារុណកម្ម ពីឆ្នាំ ២០១៣ ដល់ ២០១៦ លោក វិកទ័រ ម៉ាឌ្រីហ្គាល់ បូឡូ គឺជាអ្នករាយករណ៍​អំពី​ការសងសឹក (Rapporteur on Reprisals) និងបានត្រួតពិនិត្យសេចក្តីព្រាងគោលនយោបាយ​ស្តីពី​ទារុណកម្ម និងការប្រព្រឹត្តិមិនគប្បីលើអ្នកស្រឡាញ់ភេទដូចគ្នា ។ នៅមុនការងារនេះ លោកបានដឹកនាំការងារបច្ចេកទេស​លើសំណុំរឿងជាច្រើន​ របាយការណ៍ និងសក្ខីកម្ម​ ក្នុងនាមជាប្រធាន​ផ្នែកបណ្តឹង និងប្រធាន​ទទួលពាក្យបណ្តឹងនៅក្នុងគណកម្មការអន្តរអាមេរិកស្តីពីសិទ្ធិមនុស្ស ហើយ​បានធ្វើការផងដែរនៅឯវិទ្យាស្ថានសិទ្ធិមនុស្សដាណឺម៉ាក (ទីក្រុង​កូប៉ិនហេគេន ប្រទេសដាណឺម៉ាក) និងតុលាការអន្តរអាមេរិកស្តីពីសិទ្ធិមនុស្ស (ទីក្រុងសាន់ចូសេ កូស្តារីកា) ។*

*អ្នក​ជំនាញ​ឯករាជ្យ ​គឺ​ជា​ផ្នែក​មួយ​នៃ​អ្វី​ដែល​ត្រូវ​បាន​គេ​ស្គាល់​ថា ​ជា​នីតិវិធី​ពិសេស (*[*Special Procedures*](http://www.ohchr.org/EN/HRBodies/SP/Pages/Welcomepage.aspx)*) ​របស់​ក្រុមប្រឹក្សា​សិទ្ធិ​មនុស្ស ។ នីតិវិធីពិសេស ដែលជាស្ថាប័នធំជាងគេបង្អស់របស់អ្នកជំនាញឯករាជ្យនៅក្នុងប្រព័ន្ធសិទ្ធិមនុស្សរបស់អង្គការសហប្រជាជាតិ គឺជាឈ្មោះទូទៅនៃយន្តការស្វែងរកការពិតនិងការត្រួតពិនិត្យតាមដានឯករាជ្យរបស់ក្រុមប្រឹក្សា ដែលធ្វើការលើស្ថានភាពជាក់លាក់របស់ប្រទេស ឬបញ្ហាជាមូលបទនៅក្នុងគ្រប់តំបន់នៃពិភពលោក ។ អ្នកជំនាញនៃនីតិវិធីពិសេស ធ្វើការដោយឈរលើមូលដ្ឋានស្ម័គ្រចិត្ត ។ ពួកគេមិនមែនជាបុគ្គលិករបស់អង្គការសហប្រជាជាតិទេ ហើយក៏មិនទទួលបានប្រាក់បៀត្សរ៍សម្រាប់ការងាររបស់ពួកគេដែរ ។ ពួកគេឯករាជ្យពីរដ្ឋាភិបាល ឬអង្គការណាមួយ ហើយធ្វើការទៅតាមសមត្ថភាពពួកគេរៀងៗខ្លួន ។*

*សូមហ្វូឡូ Follow the IE SOGI ក្នុងអំឡុងពេលទស្សនកិច្ចរបស់លោក នៅលើបណ្តាញ*[*Facebook*](https://eur02.safelinks.protection.outlook.com/?url=https%3A%2F%2Fwww.facebook.com%2FIESOGI%2F&data=05%7C01%7Cohchr-infodesign%40un.org%7C6f3942e2361546ead26208dafac960a9%7C0f9e35db544f4f60bdcc5ea416e6dc70%7C0%7C0%7C638098040055146303%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=9A54SOVBK%2Bl64V1IdS%2Btr55kmknqGnCNGEUhHEOTMwY%3D&reserved=0)*,* [*Instagram*](https://eur02.safelinks.protection.outlook.com/?url=https%3A%2F%2Fwww.instagram.com%2Fie.sogi%2F&data=05%7C01%7Cohchr-infodesign%40un.org%7C6f3942e2361546ead26208dafac960a9%7C0f9e35db544f4f60bdcc5ea416e6dc70%7C0%7C0%7C638098040055146303%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=maSBvOL5eaMNL%2Bh3zhkobNULkeoedx00bzqNoq7gMQs%3D&reserved=0)*,* [*LinkedIn*](https://eur02.safelinks.protection.outlook.com/?url=https%3A%2F%2Fwww.linkedin.com%2Fin%2Fvictor-madrigal-borloz-b28aa650%2F&data=05%7C01%7Cohchr-infodesign%40un.org%7C6f3942e2361546ead26208dafac960a9%7C0f9e35db544f4f60bdcc5ea416e6dc70%7C0%7C0%7C638098040055146303%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=Nx6qgw0lNrDDRRB3u6i0IbLvCFdaAFFtA2nU8i5ZOUI%3D&reserved=0)*,* [*Twitter*](https://eur02.safelinks.protection.outlook.com/?url=http%3A%2F%2Fwww.twitter.com%2Fvictor_madrigal&data=05%7C01%7Cohchr-infodesign%40un.org%7C6f3942e2361546ead26208dafac960a9%7C0f9e35db544f4f60bdcc5ea416e6dc70%7C0%7C0%7C638098040055146303%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=u3Mbgw6Zs%2BQaJ8hpYaxXF%2FoVldyFiJfBsNiphraH%2Fp8%3D&reserved=0)

*គេហទំព័រការិយាល័យឧត្តមស្នងអង្គការសហប្រជាជាតិទទួលបន្ទុកសិទ្ធិមនុស្សប្រចាំប្រទេស៖* [*Cambodia*](https://www.ohchr.org/en/countries/cambodia)

*សម្រាប់ព័ត៌មានបន្ថែម និងសំណើសុំព័ត៌មាន សូមទាក់ទង ៖*

*លោកស្រី ម៉ាណុន បឺរី (Manon Beury) (+41 22 917 11 85 /* *manon.beury@un.org**) ឬសរសេរសារផ្ញើទៅកាន់* *hrc-ie-sogi@un.org*

*សម្រាប់សំណួរសារព័ត៌មានទាក់ទងនឹង​អ្នកជំនាញ​ឯករាជ្យរបស់អង្គការសហប្រជាជាតិដទៃទៀត ៖*

*Maya Derouaz (**maya.derouaz@un.org**)* ឬ *Dharisha Indraguptha (**dharisha.indraguptha@un.org**)*

តាមដានព័ត៌មានទាក់ទងនឹងអ្នកជំនាញសិទ្ធិមនុស្សឯករាជ្យរបស់អង្គការសហប្រជាជាតិនៅលើ

Twitter @UN\_SPExperts

**តើអ្នកមានការព្រួយបារម្ភអំពីពិភពលោកដែលយើងកំពុងរស់នៅដែរទេ?**

**ដូច្នេះ ក្រោកឈរឡើងនៅថ្ងៃនេះ ដើម្បីសិទ្ធិរបស់យើង**
#Standup4humanrightsចូលទៅកាន់គេហទំព័រ [http://www.standup4humanrights.org](https://eur02.safelinks.protection.outlook.com/?url=http%3A%2F%2Fwww.standup4humanrights.org%2F&data=05%7C01%7Cohchr-infodesign%40un.org%7C6f3942e2361546ead26208dafac960a9%7C0f9e35db544f4f60bdcc5ea416e6dc70%7C0%7C0%7C638098040055146303%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=mggc7KQIpHogpfJU9lCmPA96vbfNATd%2F8qrZtMjnIe8%3D&reserved=0)